A Bizottság 1252/2003/EK rendelete

(2003. július 14.)

a Szerződés I. mellékletében nem szereplő áruk formájában a Cseh Köztársaságtól, Észtországtól, Magyarországtól, Lettországtól, Litvániától, Szlovákiától és Szlovéniától eltérő harmadik országokba exportált termékek tekintetében a 800/1999/EK rendelettől való eltérések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2580/2000/EK rendelettel módosított [1], a mezőgazdasági termékek feldolgozásával előállított egyes árucikkekre alkalmazandó kereskedelmi szabályok megállapításáról szóló, 1993. december 6-i 3448/93/EK tanácsi rendeletre [2], és különösen annak 8. cikke (3) bekezdésére,

mivel:

(1) A legutóbb a 740/2003/EK rendelettel módosított [3], a Szerződés I. mellékletében nem szereplő áruk formájában kivitt egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló, 2000. július 13-i 1520/2000/EK bizottsági rendelet [4] 16. cikkének (1) bekezdése előírja, hogy a Szerződés I. mellékletében nem szereplő áruk formájában exportált termékek tekintetében a legutóbb a 444/2003/EK rendelettel módosított [5], a mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendeletet [6] kell alkalmazni.

(2) A 800/1999/EK rendelet 3. cikke előírja, hogy valamely harmadik országba történő behozatal során akkor keletkezik export-visszatérítésre való jogosultság, ha a fenti harmadik országra differenciált visszatérítés vonatkozik. A fenti rendelet 14., 15. és 16. cikke meghatározza a differenciált visszatérítés kifizetésének feltételeit, különösen azokat az okmányokat, amelyeket az áruk rendeltetési helyre történő megérkezésének igazolásához be kell mutatni.

(3) Differenciált visszatérítés esetében a 800/1999/EK rendelet 18. cikkének (1) és (2) bekezdése előírja, hogy a visszatérítés azon részét, amelyet a legalacsonyabb visszatérítési ráta alapján számították ki, az exportőr kérelmére ki kell fizetni, amennyiben igazolásra kerül, hogy a termék elhagyta a Közösség vámterületét.

(4) Az Észtországból származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékek Észtországba történő kivitelére vonatkozó önálló és átmeneti intézkedések elfogadásáról szóló, 2003. június 2-i 1039/2003/EK tanácsi rendelet [7], a Szlovéniából származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékek Szlovéniába történő kivitelére vonatkozó önálló és átmeneti intézkedések elfogadásáról szóló, 2003. június 18-i 1086/2003/EK tanácsi rendelet [8], a Lettországból származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékek Lettországba történő kivitelére vonatkozó önálló és átmeneti intézkedések elfogadásáról szóló, 2003. június 18-i 1087/2003/EK tanácsi rendelet [9], a Litvániából származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékek Litvániába történő kivitelére vonatkozó önálló és átmeneti intézkedések elfogadásáról szóló, 2003. június 18-i 1088/2003/EK tanácsi rendelet [10], a Szlovák Köztársaságból származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékeknek a Szlovák Köztársaságba történő kivitelére vonatkozó önálló és átmeneti intézkedések elfogadásáról szóló, 2003. június 18-i 1089/2003/EK tanácsi rendelet [11], a Cseh Köztársaságból származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékeknek a Cseh Köztársaságba történő kivitelére vonatkozó önálló és átmeneti intézkedések elfogadásáról szóló, 2003. június 18-i 1090/2003/EK tanácsi rendelet [12] autonóm jelleggel rendelkezik a Szerződés I. mellékletében nem szereplő feldolgozott mezőgazdasági termékekre vonatkozó visszatérítés 2003. július 1-jétől való eltörléséről, amennyiben azokat Észtországba, Szlovéniába, Lettországba, Litvániába, Szlovákiába, illetve a Cseh Köztársaságba exportálják.

(5) A Magyarországról származó egyes feldolgozott mezőgazdasági termékek behozatalára, illetve egyes feldolgozott mezőgazdasági termékek Magyarországra történő kivitelére vonatkozó önálló és átmeneti intézkedések elfogadásáról szóló, 2003. június 2-i 999/2003/EK tanácsi rendelet [13] autonóm jelleggel az említett rendelet 1. cikkében megállapított árukra vonatkozó visszatérítés 2003. január 1-jétől való eltörléséről rendelkezik, amennyiben azokat Magyarországra exportálják.

(6) A Cseh Köztársaság, Észtország, Magyarország, Lettország, Litvánia, Szlovákia és Szlovénia vállalják, hogy egyes áruknak a területükre való behozatalára vonatkozóan csak akkor biztosítják a preferenciális behozatal szabályait, ha az adott árukat olyan okmányok kísérik, amelyek arra vonatkoznak, hogy azok nem jogosultak export-visszatérítés kifizetésére.

(7) E szabályok figyelembevételével a Cseh Köztársaságnak, Magyarországnak, Észtországnak, Lettországnak, Litvániának, Szlovákiának és Szlovéniának az Európai Unióhoz való csatlakozásáig tartó átmeneti intézkedésként, valamint annak érdekében, hogy elkerüljék szükségtelen költségeknek a fenti országok más harmadik országokkal folytatott kereskedelmi célú áruforgalmában a gazdasági szereplőkre hárítását, helyénvaló eltérni a 800/1999/EK rendelettől, amennyiben az a differenciált visszatérítés esetében megköveteli a behozatal igazolását. Továbbá abban az esetben, amikor a szóban forgó rendeltetési országok tekintetében nem rögzítették az export-visszatérítést, helyénvaló, ha ezt a tényt nem veszik figyelembe a legalacsonyabb visszatérítési ráta meghatározásakor.

(8) Az e rendeletben foglalt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,

ELFOGADTA EZT A RENDELETET:

1. cikk

Az 1520/2000/EK rendelet 16. cikkének (1) bekezdésével összefüggésben értelmezett 800/1999/EK rendelet 16. cikkétől eltérve, amennyiben a visszatérítés differenciálásának oka kizárólag az, hogy a Cseh Köztársaságra, Észtországra, Magyarországra, Lettországra, Litvániára, Szlovákiára és Szlovéniára a más harmadik országokba való kivitel tekintetében nem rögzítettek visszatérítést, a visszatérítés – e rendelet mellékletében említett áruk tekintetében történő – kifizetésének nem feltétele, hogy a behozatali vámalakiságok elvégzését igazolják.

2. cikk

Azt a tényt, hogy az e rendelet mellékletében említett áruknak a Cseh Köztársaságba, Magyarországra, Észtországba, Lettországba, Litvániába, Szlovákiába és Szlovéniába történő kivitele tekintetében nem rögzítettek export-visszatérítést, a 800/1999/EK rendelet 18. cikkének (2) bekezdése szerint a legalacsonyabb visszatérítési rátának a más harmadik országokba történő kivitel tekintetében történő meghatározásakor nem lehet figyelembe venni.

3. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Rendelkezéseit 2003. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. július 14-én.

a Bizottság részéről

Erkki Liikanen

a Bizottság tagja

[1] HL L 298., 2000.11.25., 5. o.

[2] HL L 318., 1993.12.20., 18. o.

[3] HL L 106., 2003.4.29., 12. o.

[4] HL L 177., 2000.7.15., 1. o.

[5] HL L 67., 2003.3.12., 3. o.

[6] HL L 102., 1999.4.17., 11. o.

[7] HL L 151., 2003.6.19., 1. o.

[8] HL L 163., 2003.7.1., 1. o.

[9] HL L 163., 2003.7.1., 19. o.

[10] HL L 163., 2003.7.1., 38. o.

[11] HL L 163., 2003.7.1., 56. o.

[12] HL L 163., 2003.7.1., 73. o.

[13] HL L 146., 2003.6.13., 10. o.

--------------------------------------------------

MELLÉKLET

Az 1520/2000/EK rendelet B. mellékletében felsorolt minden olyan áru, amelyre a Cseh Köztársaságra, Észtországra, Lettországra, Litvániára, Szlovákiára és Szlovéniára vonatkozó szabályozások kiterjednek.

A 999/2003/EK rendelet I. mellékletében felsorolt minden áru, továbbá a 0403, 1704, 1902, 1905 és 2208 HR-vámtarifaszám (a 220820 HR-vámtarifaszám kivételével), valamint a 07104000, 07119030, 20019030, 20049010 és 20058000 KN-kód alá tartozó minden olyan áru, amelyre a Magyarországra vonatkozó szabályozások kiterjednek.

--------------------------------------------------